- PANKITE
- <
- 5
- >

5
Sipi Natuna I Na Pepa Yayapona I Ahe
1 Inoke pepa yayapona etega ya kite gamagal toto i misiyo abamisiyo wawasana elana nimana labi awonaa. Pepa o ana leleli i gan labi labui, iyaka hi bili haba inoke hi papi kaus paseben.*Sauga houhouwena pepa yayapona hi bili ge pap etega alana wekis hi ahe hi papi kaus, ge tonbugul wana etotohi ni ginol pap o tuwanaa. Nige bosowaina gamagal bwagabwaga ni pwela, toto alana i gan ya te ni pwela. 2 Yaka anelose gasigasisena etega ya kite i baaba anana i bwata nabi i ba, “Henala alana i gan ge bosowaina epapap ni kukuleke, pepa ni anal ge ni vasili?” 3 Yaa nige etega i gagan labulabumwa, panayawiya o ebo Tuma tage alana i gan ge bosowaina pepa ni anal ge gamwana ni kite. 4 Inoke ya kahin nabi hot, kaiwena nige bosowaina gamagal etega nihi pwawa tage alana i gan ge bosowaina pepa ni anal ge gamwana ni kite. 5 Yaka abwe tonowakau bwabwatal avaliya etega i baem eliyau i ba, “Bahi kahin! U kite, Kin Deibid tubutubunina toto alana bwabwatana, i neem Yuda ana un elana, iya topihigelgel wali gasisi i lake, ge iya wana gasisi i ola bwasumu laiyoni, inoke iya bosowaina te epapap ali gewi seben ni kukuleke ge pepa ni anal.”
6 Inoke matau ya lipwatanik ge Sipi Natuna etega ya kite, ana awa i ola valila hi tagapaaliga ga, i talmilila abamisiyo wawasana labenaa, ge bwasumu bolo esopali avaliyau ge tonowakau bwabwatal ali gewi tuwenti po hi mipainan. Sipi Natuna o ana hon seben ge matana ali gewi seben. Matan o Yehoba Yayaluwana, iya i ola yayaluwa seben, Yehoba i patuna i na panayawi labi gegewena elal. 7 Inoke Sipi Natuna i na pepa i ahe gamagal toto i misiyowa abamisiyo wawasana elana nimana labi awonaa. 8 Sauga pepa i ahe, inoke bwasumu bolo esopali avaliyau ge tonowakau bwabwatal ali gewi tuwenti po hi loepwakokuwa manininaa. Tonowakau bwabwatal maisena ge maisena wali egalagalavenu hapi i gan, ge mwaha gold elana hi ginoliya hi pihikagil, gamwaliyaa, bugul etega hi ton bwalena waiwaisana i kalaopop. Bwalen o i ola Yehoba wana gamagalau wali awanun. 9 Yaka wona vavaluna etega hi wonaan Yeisu kaiwena hi ba:
“Owa wam gasisi i gan bosowaim pepa nu ahe
ge ana epapap nu kukuleke,
kaiwena valila hi tagapaaligawa,
ge saliyam elana gamagalau un tomaha ge tomaha,
anan tomaha ge tomaha, tuwan tomaha ge tomaha,
ge panuwa tomaha ge tomaha u pwamola pasikalil Yehoba kaiwena.
10 Yaka u telel wam
abalogugui ana gamagalau bwabwalel,
inoke heliya hi totuwalali wala Yabowaine kaiwena,
ge heliya abwe panayawi nihi logugui-an.”
11 Inoke matau ya lipwatanik aneloseyau hi gewi ya kitel, ali gewi tausan ge tausan, miliyon ge miliyon, abamisiyo wawasana, ge bwasumu esopali avaliyau tonowakau bwabwatal hi milil painanagil. 12 Yaka hi wona, analiya i bwata ya hago, hi ola,
“Sipi Natuna toto valila hi tagapaaliga ga, iya bosowaina wana waisi ta wonaan, iya Tobwabwatana, iya Togogomwau, iya Tosiba, iya Togasisi, iya ta awatauwan, ta awa wasawasa-an ge ta tobalan.”
13 Yaka bugul yawaliliya gaganil gegewel, labulabumwa, panayawiya, bilibili gamwanaa ge hogaa, bolo o gegewel analiya ya hago hi wona hi ola,
“Gamagal toto i misiyowa abamisiyo wawasana elana, alona ge Sipi Natuna, ta tobalagil, ta awatauwagil, ta awa wasawasa-agil ge ta awa togasisi-agil, sauga gegewena nige ni momowasi.”
14 Yaka bwasumu esopali hi ba, “Ibwe. I ola.” Ge tonowakau bwabwatal hi loepwakoku ge hi tapwalolo elal.

- PANKITE
- <
- 5
- >

*5:1: Sauga houhouwena pepa yayapona hi bili ge pap etega alana wekis hi ahe hi papi kaus, ge tonbugul wana etotohi ni ginol pap o tuwanaa. Nige bosowaina gamagal bwagabwaga ni pwela, toto alana i gan ya te ni pwela.

© 1947, 1997, 2011, 2016, 2018 Wycliffe Bible Translators, Inc.