- 2 SAMUWELA
- <
- 6
- >

6
Bateli ana Dedewaga Hi Pwatanik Yelusalema
1 Sauga etega Deibid Isileli wali tolohaveyan bolo waiwaisal ali gewi teti tausan (30,000) i yoga gogonil 2 ge hi nok hi na panuwa Bala*Alan Bala iya panuwa Kiliyat-Yelim alana etegana al. Sauga toto Pilistiya Bateli ana Dedewaga hi pasikal, i minaa Kiliyat-Yelim. 1 Samuwela 6: 21–7:1 nu kite. labi Yuda. Yaka Deibid alonau wana gamagalau gegewel hi egona panuwa o tage Yabowaine wana Bateli ana Dedewaga nihi aheya o nihi pwatanik Yelusalema. Dedewaga o alana hi tun Yehoba Togasisi Hot wana Bateli ana Dedewaga, iya i minaa pwatanaa bwasumu labui opeliya gaganina ali luwaluwala. 3 He Yabowaine wana Bateli ana Dedewaga hi ahem Abinadab wana limiya, i miminaa oya etega elana, inoke hi usana waga momomol vavaluna etega gamwanaa.*Deibid ge alonau hi ginol ola te valila Pilistiya hi ginol ge Bateli ana Dedewaga hi patuna pasikal (1 Sam 6:7). Yaa Yehoba wana logugui i ba un Libai nihi kaval vevelaliyaa (Ali Gewi 4:15; 1 Liwan 15:13-15). Abinadab natunau bolau labui, Usa ge Ahiyo, heliya waga momomol hi matahikan, 4 toto Yabowaine wana Bateli ana Dedewaga iyoho pwatanaa. Ahiyo i nohouwa waga momomol ge bulumwakau awoliyaa i kelauni. 5 Yaka Deibid alonau Isileli gegewel ginebi wali gasisi bwalibwaligena hi yaliyaliyaya Yehoba matanaa. Egalagalavenu hapi tomaha ona, tambalin, kal ge simbol*Simbol iya egalagalavenu etega ana awa i ola mwaha i alalavi, kopa elana hi ginoliya. Ebo ta lol, butuna i bwata. hi galavenuagil, yaka hi sagasaga ge hi wonawona.
6 Sauga hi vin Nakon wana witi musana ana abaasiasi elana, yaka bulumwakau hi hanagegegi kelaubwa nihi sogu. Inoke Usa nimana i paelu Yabowaine wana Bateli ana Dedewaga i pihikan bahi ni sosogu. 7 Yaa Usa i gegi to, kaiwena Bateli ana Dedewaga ana logugui nige i hehenapu-an.*Mosese wana Logugui i lopwali bahi gamagalau Bateli ana Dedewaga nihi pipihikan (Ali Gewi 4:15). 1 Sam 6:19 ana epwamwananal paiya nu kite al. Yaka toto o elana Yehoba i huga, inoke Usa i lol ge i aligaa to Yabowaine wana Bateli ana Dedewaga bebenaa.
8 Yaka Deibid i huga, kaiwena Yehoba tinena i lut Usa elana ge i tagapaaliga. Inoke panuwa o alana i tun Peles-Usa,*Alan Peles-Usa ana sapu te “tini i lut Usa elana.” yaka gamagalau alan o hi mimi lumelumen ana siga lan ebe.
9 Yaa lan o elana Deibid Yehoba i lovakunan ge i ba, “Iyaka nige bosowaiu Yehoba wana Bateli ana Dedewaga na ahe ni minaa elau.” 10 Yaka nige nuwana Yehoba wana Bateli ana Dedewaga ni ahe ni pwatanik Deibid wana Panuwaa, yaa i na i teliya gagama Gat,*Gat toto ya nige Pilistiya panuwana i oola, yaa Libai wali panuwa etega alana Gat-Rimon, ebo Dan wali labiya o ebo Manasa wali labiya. Yosuwa 21:23-25 nu kite. Obed-Idom wana limiya. 11 He waikena eton i miminaa to, yaka Yehoba Obed-Idom ge wana limi ana heniheni gegewel i mulolu-agil.
12 Yaka abwe kin Deibid wana wasa hi pek hi ba, “Yehoba Obed-Idom wana limi ana heniheni i mulolu-agil ge wana bugubugul gegewel hi waisi, kaiwena Yabowaine wana Bateli ana Dedewaga i miminaa elana.” Inoke Deibid alonau wana gamagalau hi na Yabowaine wana Bateli ana Dedewaga hi ahem Obed-Idom wana limiya ge alona wali yaliyaya bwabwatana hi kalivai hi pwatanik Deibid wana Panuwaa. 13 Sauga bolo hi kaval hi nawa egon aeliya hi teli pasikis, yaka Deibid i ba hi talmilil inoke bulumwakau melutauina etega ge bulumwakau natuna tatabwana etega i powonagil Yehoba elana. 14 Wali nawanawa kamwasaa, holahola alana ipod, hi ginolem kaliko waiwaisana elana, Deibid i galoi,*Ipod ali awa labui. Toto Deibid i galoi tabam holahola yayapona nige nimana, hi ginolem kaliko waiwaisana elana ana kala i wawakeki ya. Toto ya gamagalau hi gewi wali egalogaloi, nige towasawasa wali kaliko i oola. Yaa totalisi enuna hi ba topowon ali kaliko toto alana ipod te Deibid i galoi. 1 Samuwela 2:18 ge ana epwamwananal paiya nu kite. yaka alona wana gasisi bwalibwaligena i sagasaga Yehoba matanaa. 15 Alonau Isileli gegewel Yehoba wana Bateli ana Dedewaga hi pwatanik Yelusalema, hi nonoyogayoga ge bwagigi hi yuyu.
16 Sauga hi kaval tukan Deibid wana Panuwaa, Sol natuna Mikal iyoho matana i laulau windowa, i kite lagona Deibid i susupeni ge i sagasaga Yehoba matanaa. Yaka atena eliyana i awa naknak-an.
17 Yaka hi na Bateli ana Dedewaga hi kaval teliya abanaa, epanapana toto Deibid i pamilil gamwanaa. Inoke Deibid bwasumu i powonagil Yehoba elana, enuna i powonagil pwabwaligel ge enuna heliheliyam powonina. 18 Sauga i powon haba, yaka gamagalau i ba mulolu-agil Yehoba Togasisi Hot alana elana. 19 Inoke beleid maisena, deit enona hi pakevakeva ana os maisena ge oine enona hi pakevakeva ana os maisena i guyau-an Isileli bolo hi nogogo o, bolau ge yowau, gegewel elal. Yaka abwe hi egonan hi na tomaha ona wali limiya.
20 Sauga Deibid i sikal wana limiya tage ni ba wana limi ana heniheni Yehoba ni mulolu-agil, yaka lagona Mikal Sol natuna i tagil i na i kite ge i baek elana i ba, “Ga i ola ge lan ebe owa Isileli wali kin, totom am puluwawi u ginol ge tuwam u pabokaboka alomwau wali totuwalali loloyowanil galokau mataliyaa, i ola tosigasiga wali ginol?”
21 Anana Deibid i lahe i ba, “Yehoba matanaa te ya sagasaga. Iya i hileyau tamwam ya milahe, i ola al nige ana un gamagalina etega i hihile. Yaa nau i hileyau ya tabwa wana gamagalau Isileli ali tologugui, inoke na yaliyaliyaya ya Yehoba matanaa. 22 Ya yaliyaya te alau na teli lowan hoti, o ebo totou o puluwawi na ginol. Yaa totuwalali galokau bolo baliya u babaa ei, heliya nihi awatau-agau.”
23 He Sol natuna Mikal nige sauga etega i aab ana siga i aliga.

- 2 SAMUWELA
- <
- 6
- >

*6:2: Alan Bala iya panuwa Kiliyat-Yelim alana etegana al. Sauga toto Pilistiya Bateli ana Dedewaga hi pasikal, i minaa Kiliyat-Yelim. 1 Samuwela 6: 21–7:1 nu kite.

*6:3: Deibid ge alonau hi ginol ola te valila Pilistiya hi ginol ge Bateli ana Dedewaga hi patuna pasikal (1 Sam 6:7). Yaa Yehoba wana logugui i ba un Libai nihi kaval vevelaliyaa (Ali Gewi 4:15; 1 Liwan 15:13-15).

*6:5: Simbol iya egalagalavenu etega ana awa i ola mwaha i alalavi, kopa elana hi ginoliya. Ebo ta lol, butuna i bwata.

*6:7: Mosese wana Logugui i lopwali bahi gamagalau Bateli ana Dedewaga nihi pipihikan (Ali Gewi 4:15). 1 Sam 6:19 ana epwamwananal paiya nu kite al.

*6:8: Alan Peles-Usa ana sapu te “tini i lut Usa elana.”

*6:10: Gat toto ya nige Pilistiya panuwana i oola, yaa Libai wali panuwa etega alana Gat-Rimon, ebo Dan wali labiya o ebo Manasa wali labiya. Yosuwa 21:23-25 nu kite.

*6:14: Ipod ali awa labui. Toto Deibid i galoi tabam holahola yayapona nige nimana, hi ginolem kaliko waiwaisana elana ana kala i wawakeki ya. Toto ya gamagalau hi gewi wali egalogaloi, nige towasawasa wali kaliko i oola. Yaa totalisi enuna hi ba topowon ali kaliko toto alana ipod te Deibid i galoi. 1 Samuwela 2:18 ge ana epwamwananal paiya nu kite.

© 1947, 1997, 2011, 2016, 2018 Wycliffe Bible Translators, Inc.